IZVEDBENA UREDBA KOMISIJE (EU) 2021/1325

z dne 10. avgusta 2021

o spremembi Izvedbene uredbe (EU) 2020/977 glede obdobja uporabe začasnih ukrepov v zvezi z nadzorom pridelave ekoloških proizvodov

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 834/2007 z dne 28. junija 2007 o ekološki pridelavi in označevanju ekoloških proizvodov in razveljavitvi Uredbe (EGS) št. 2092/91 (1) ter zlasti člena 28(6), tretjega pododstavka člena 30(2) ter točk (c), (d) in (e) člena 38 Uredbe,

ob upoštevanju naslednjega:

(1) Pandemija COVID-19 in obsežne omejitve gibanja, ki so jih uvedle države članice in tretje države v obliki nacionalnih ukrepov, pomenijo izjemen in neprimerljiv izziv za države članice in izvajalce dejavnosti pri izvajanju nadzora, kot je določen v Uredbi (ES) št. 834/2007 ter uredbah Komisije (ES) št. 889/2008 (2) in (ES) št. 1235/2008 (3).

(2) Da bi se države članice lažje soočile s posebnimi okoliščinami, ki izhajajo iz trenutne krize in so povezane s pandemijo COVID-19, jim Izvedbena uredba Komisije (EU) 2020/977 (4) omogoča, da uporabijo začasne ukrepe, ki odstopajo od uredb (ES) št. 889/2008 in (ES) št. 1235/2008 v zvezi z nadzornim sistemom za pridelavo ekoloških proizvodov in nekaterimi postopki, določenimi v celovitem računalniškem veterinarskem sistemu (TRACES).

(3) Poleg tega Izvedbena uredba Komisije (EU) 2020/466 (5) državam članicam v zvezi z uradnim nadzorom in drugimi uradnimi dejavnostmi v okviru Uredbe (EU) 2017/625 Evropskega parlamenta in Sveta (6) zaradi težav pri izvajanju navedenega nadzora in dejavnosti omogoča uporabo začasnih ukrepov za preprečevanje resnih zdravstvenih tveganj za osebje pristojnih organov, kolikor je to potrebno za obvladovanje povezanih resnih motenj v nadzornih sistemih držav članic. Obdobje uporabe navedene uredbe je bilo z Izvedbeno uredbo Komisije (EU) 2021/83 (7) podaljšano do 1. julija 2021. Z Izvedbeno uredbo Komisije (EU) 2021/772 (8) je bilo zato podaljšano obdobje uporabe Izvedbene uredbe (EU) 2020/977 do 1. julija 2021.

(4) Države članice so Komisijo obvestile, da se bodo zaradi krize, povezane s pandemijo COVID-19, nekatere resne motnje v delovanju njihovih nadzornih sistemov v ekološkem sektorju nadaljevale tudi po 1. juliju 2021.

(5) Ker se krize in s tem povezane motnje nadaljujejo, je bilo obdobje uporabe Izvedbene uredbe (EU) 2020/466 z Izvedbeno uredbo Komisije (EU) 2021/984 (9) podaljšano do 1. septembra 2021.

(6) Vendar nadzorni sistem v ekološkem sektorju deluje na podlagi koledarskega leta, zlasti glede inšpekcijskih pregledov in vzorčenja. Zato bi bilo treba Izvedbeno uredbo (EU) 2020/977 uporabljati po 1. septembru 2021 in podaljšati njeno obdobje uporabe do konca leta 2021, da se zagotovi pravilno izvajanje nadzora.

(7) Izvedbeno uredbo (EU) 2020/977 bi bilo zato treba ustrezno spremeniti.

(8) Uporaba določb Izvedbene uredbe (EU) 2020/977, ki se podaljša s to uredbo, se ne bi smela prekiniti. Zato je primerno določiti retroaktivno uporabo te uredbe od 1. julija 2021.

(9) Ukrepi iz te uredbe so v skladu z mnenjem Odbora za ekološko pridelavo –

SPREJELA NASLEDNJO UREDBO:

Člen 1 Izvedbena uredba (EU) 2020/977 se spremeni: (1) v členu 1(7) se datum „1. julija 2021“ nadomesti z „31. decembra 2021“; (2) v drugem, tretjem, četrtem in petem odstavku člena 3 se datum „1. julija 2021“ nadomesti z datumom „31. decembra 2021“.

Člen 2 Ta uredba začne veljati dan po objavi v Uradnem listu Evropske unije. Uporablja se od 1. julija 2021.

Ta uredba je v celoti zavezujoča in se neposredno uporablja v vseh državah članicah. V Bruslju, 10. avgusta 2021 Za Komisijo predsednica Ursula VON DER LEYEN

(1) UL L 189, 20.7.2007, str. 1.

(2) Uredba Komisije (ES) št. 889/2008 z dne 5. septembra 2008 o določitvi podrobnih pravil za izvajanje Uredbe Sveta (ES) št. 834/2007 o ekološki pridelavi in označevanju ekoloških proizvodov glede ekološke pridelave, označevanja in nadzora (UL L 250, 18.9.2008, str. 1).

(3) Uredba Komisije (ES) št. 1235/2008 z dne 8. decembra 2008 o določitvi podrobnih pravil za izvajanje Uredbe Sveta (ES) št. 834/2007 v zvezi z ureditvami za uvoz ekoloških proizvodov iz tretjih držav (UL L 334, 12.12.2008, str. 25).

(4) Izvedbena uredba Komisije (EU) 2020/977 z dne 7. julija 2020 o odstopanjih od uredb (ES) št. 889/2008 in (ES) št. 1235/2008 glede nadzora pridelave ekoloških proizvodov zaradi pandemije COVID-19. (UL L 217, 8.7.2020, str. 1).

(5) Izvedbena uredba Komisije (EU) 2020/466 z dne 30. marca 2020 o začasnih ukrepih za obvladovanje tveganj za zdravje ljudi, živali in rastlin ter dobrobit živali pri nekaterih resnih motnjah v nadzornih sistemih držav članic zaradi koronavirusne bolezni (COVID-19) (UL L 98, 31.3.2020, str. 30).

(6) Uredba (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter Sklepa Sveta 92/438/EGS (Uredba o uradnem nadzoru) (UL L 95, 7.4.2017, str. 1).

(7) Izvedbena uredba Komisije (EU) 2021/83 z dne 27. januarja 2021 o spremembi Izvedbene uredbe (EU) 2020/466 glede uradnega nadzora in drugih uradnih dejavnosti, ki jih izvajajo posebej pooblaščene fizične osebe, ter obdobja uporabe začasnih ukrepov (UL L 29, 28.1.2021, str. 23).

(8) Izvedbena uredba Komisije (EU) 2021/772 z dne 10. maja 2021 o spremembi Izvedbene uredbe (EU) 2020/977 glede začasnih ukrepov v zvezi z nadzorom pridelave ekoloških proizvodov, zlasti glede obdobja uporabe (UL L 165, 11.5.2021, str. 28).

(9) Izvedbena uredba Komisije (EU) 2021/984 z dne 17. junija 2021 o spremembi Izvedbene uredbe (EU) 2020/466 glede obdobja uporabe začasnih ukrepov (UL L 216, 18.6.2021, str. 202).